Ter voorbereiding van die winter sportseisoen wat voor die deur lê, het die skool ook ’n rugby bekendstellingsaand onlangs in die Reüniesaal gehou met die doel om veral die nuwe seuns en -ouers in te lig waaroor Grey-rugby gaan asook watter verwagtinge die skool gedurende die seisoen aan alle betrokkenes gaan stel. Grey Kollege spog nie net met ’n ryke tradisie van uitnemendheid in rugby wat 45 Springbokke insluit, asook die meeste S.A. Skole rugbyspelers van alle skole in Suid-Afrika nie (meer spelers as die Leeus-, Bulle- en Haaie-rugbyunies gesamentlik) maar het ook ’n spesiale rugby kultuur wat onveranderd oor baie jare gebly het. Sommige van hierdie gebruike, wat deel van hierdie spesiale kultuur vorm, sluit byvoorbeeld in dat Grey-seuns nie op mekaar spring en mekaar omhels wanneer hul drieë druk nie, maar mekaar slegs die Grey-handdruk gee, asook dat ouers nie toegelaat word om langs die veld te skree en ’n spektakel van hulself, en indirek die skool, te maak nie. Slegs die eerste rugbyspan en ’Cherries’ speel ook met nommers op hul truie terwyl alle seuns aangemoedig word om alle ander wedstryde wat plaasvind te ondersteun - of ’n seun vir die eerste- of tiendespan speel, is dus ewe belangrik by Grey Kollege. Seuns reis ook byvoorbeeld in spanverband saam na weg-wedstryde ten einde gees te bou en ouers word aangemoedig om die seleksieproses aan die afrigters oor te laat.